Handskoene – WoordNoot
30 Maart 2020 woordnoot
Ek gaan grawe in my kas en kry die boks lateks handskoene wat ek seker tien jaar terug gekoop het. Dis mos nou sulke tyd!. Kwaaikind het vir ons elkeen twee paar blou (nuwe) handskoene gegee. Onthou, ons is in die gevaar zone! Ons is nie van plan om iewers heen te gaan nie, maar saam met die oues het ons genoeg handskoene vir die hele jaar!
Soos ons almal maar doen, hou ek myself besig met kaste regpak en ek was sommer gordyne. Vanoggend haal ek die sak uit my kas wat doer agter lê. Ek skud dit uit en kry die silwer sjaal wat ek nou al 45 jaar bêre.Ek was in standerd nege toe my pa ons een jaar “uitgevat” het. Ons het lang aandrokke gekry. Ek het ‘n silwer sjaal (die ene in die foto), saam met silwer handskoene en ‘n aandsakkie gekry. My sus en ma het goud gekry. Ons is na die Bloukamer restaurant toe op die Johannesburg stasie en daarna na ‘n teater in Hillbrow (ja, ek weet!) Dit was oujaar, en ons het dit in styl gevier. Die fliek (ons 1e keer in ‘n groot fliek) was Singing in the rain met Fred Astaire en Ginger Rogers.
Maar ek skud die sak en die volgende val uit. Ek het dit alles saamgesit op my silwer sjaal.
Dit was almal my ma s’n. En vir ‘n oomblik wonder ek oor dit. Sy het nogal daarvan gehou om mooi aan te trek. Ek kan net glad nie onthou dat ek haar dit ooit sien dra het nie. Handskoene is immers al baie jare gelede uit die mode… (Tot met die Virus en nou is dit plêstiek) My verbeelding gaan op loop en ek plaas myself in daardie tyd toe handskoene nog ‘n mode bykomstigheid was.
Hierdie satyn paar was vir die Sondagoggend diens. Ek sien dieselfde kleur rok net so op die knie, sykouse en wit skoene. Die hoed en handsak sou ook wit gewees het. Die kleure van kalmte en reinheid. Geen fieterjasies nie. Kerk was immers kerk!
Sagte satyn appelkoos, met ‘n strikkie op. Bietjie meer informeel? Mmm, dis daardie dag toe daar ‘n “High noon” teepartytjie onder die eike bome gehou is. Die rokkie is ‘n donkerder skakering van appelkoos en die skoene en handsak is beige. Geen hoed vandag nie. Ons gaan immers komkommer broodjies eet!
Langer en wit. O ja, dis spesiaal gehou vir begrafnisse. Die hele uitrsuting was pikswart. Hoed met ‘n sluier, swart rok onder die knie en swart kouse en skoene. ‘n String wit pêrels en dan die wit handskoene. Dalk was die simboliek dat daar met afsterwe tog nuwe lewe voortkom? Soos saad wat in die grond geval het.
(Hierdie is my eie, wat ek saam met die sjaal bêre) Dit was vir daardie skemerkelkie aande. Nie heeltemal formeel nie, maar darem met genoeg glamour. Die rok sit styf, bokant die knie. Vleeskleurige sykouse met silwer hoe hak skoene en die fyn geweefde handskoene, saam met die silwersjaal en silwer handsakkie (wat gesteel is). Die martini glasies word grasieus van skinkborde afgetel met die handskoene.
Jip! Daardie formele ete! Die goue aandrok is laag gesny maar wys nie te veel nie. Wil darem nie soos ‘n goedkoop tert lyk nie! Goue skoene en ragfyn goue handskoene, . Die diamant halsnoer glinster om die nek, met bypassende oorbelle wat in traadruppel vorm hang. Hare is hoog opgedoen, in die klassieke Beehive styl. Koningin mooi.
En die???? Rooi??!! En glad nie stylvol nie. Kan sweer dis van T shirt lap gemaak? Dit pas nie by die fyn handskoene in nie. My verbeeldingsvlug word gekanselleer as ek dit aantrek. Dit voel verkeerd. DIt voel amper soos die lateks bloues. Ek trek dit uit en sit dit eenkant. Dit het my verbeeldingsvlug gekelder. Amper iets soos Aspoestertjie. Daai aanpas van die rooies.
Die nostalgie is weg. Die werklikheid is terug en die redes hoekom ek op ‘n Maandag oggend kaste regpak in plaas van werk in die praktyk, is realiteit.
Blou plêstiek is blou. Dalk, net dalk, as daardie mode nie uitgefasseer het nie, was ons vandag almal nog veilig? Wie sal weet.
Laat jou verbeelding bietjie op loop gaan en deel met ons hoe en waar jy die handskoene sou dra! Die mooies, man! Nie die lateks goete nie!
Previous Lê jou eier – verbloem jou haarkleur
30 Maart 2020 om 1:48 nm
Kyk nou net hoe flippen oulik is jy!!! Ag, kan mens nie net vir ń oomblik teruggaan in tyd nie.
30 Maart 2020 om 2:38 nm
Ons gaan mos maar eintlik gereeld…ons vertel net nie altyd nie!!
30 Maart 2020 om 2:22 nm
Ek het nou my ma se hanskoene en hoede onthou. Ek het ‘n hoed kerk toe gedra onder groot protes en wou nooit aan ‘n handskoen raak nie. Haai, ek seker ‘n vreeslike teleurstelling vir my ma. Ek dink ek is ‘n hippy, gebore en getoë. Maar mooi bly mooi en ek kan my so verkyk aan die kleredrag in die outydse flieks.
30 Maart 2020 om 2:39 nm
Daai hoede….o wee! Dis nou weer n storie op sy eie….ek het later my eie hoede gemaak. Daai klein goetertjies met die net……
30 Maart 2020 om 2:44 nm
Hulle is nogal oulik, maar sou beslis nie goed afgegaan het in ons konderwatiewe kerk nie.
30 Maart 2020 om 2:46 nm
Nee….dit sou seker nie…. pill box hats…ag ja
30 Maart 2020 om 2:25 nm
Jy het my nou baie ver teruggeneem, na die dae toe ek selfs met handskoentjies gaan fliek het! Sou daardie rooies by ‘n wit-en-swart winterspakkie gedra het, dalk met ‘n rooi hoedjie daarby ❤
30 Maart 2020 om 2:37 nm
Jy sien…..ek het nou nooit aan fliek gedink nie maar ek sien jou met daardie uitrusting!!! Pragtig!!
30 Maart 2020 om 4:41 nm
Heng, maar jy was ‘n grand lady.
30 Maart 2020 om 4:53 nm
1 April 2020 om 9:03 nm
Handskoene in daardie fyn formaat was maar altyd ń verlede ding vir my, iets wat jy in ń outydse fliek sien. Die hoede onthou ek alte goed. Die tante wat voor jou in die kerk sit met haar breë rand hoed, dat al wat jy kan sien is hoed.
2 April 2020 om 4:37 vm
So in die laat 70 was die hoede se rande so wyd en floppy….ek het so pienk ene gehad.